গুস্তাভো পেট্রো
গুস্তাভো ফ্রান্সিসকো পেট্রো উরেগো ( স্প্যানিশ উচ্চারণ:  [ɡusˈtaβo fɾanˈsiskoˈpetɾo uˈreɣo] ; জন্ম ১৯ এপ্রিল ১৯৬০) একজন কলম্বিয়ান অর্থনীতিবিদ, রাজনীতিবিদ, সাবেক গেরিলা যোদ্ধা, সিনেটর এবং কলম্বিয়ার প্রেসিডেন্ট।  ১৯ জুন ২০২২ সালের কলম্বিয়ার রাষ্ট্রপতি নির্বাচনের দ্বিতীয় রাউন্ডে তিনি রোডলফো হার্নান্দেজ সুয়ারেজকে পরাজিত করেন। দায়িত্ব নেওয়ার পর পেট্রো কলম্বিয়ার প্রথম বামপন্থী প্রেসিডেন্ট হন। ১৭ বছর বয়সে, পেট্রো ১৯ এপ্রিল গেরিলা গ্রুপের সদস্য হন, যেটি পরে এম-১৯ ডেমোক্রেটিক অ্যালায়েন্সে পরিণত হয়, এই রাজনৈতিক দলে তিনি ১৯১১ সালে চেম্বার অব রিপ্রেজেন্টেটিভসের সদস্য নির্বাচিত হন। ২০০৬ সালের কলম্বিয়ার সংসদীয় নির্বাচনে দ্বিতীয় সর্বোচ্চ ভোট পেয়ে তিনি সিনেটর হিসেবে দায়িত্ব পালন করেন। তিনি ২০১০ সালের কলম্বিয়ার রাষ্ট্রপতি নির্বাচনে প্রতিদ্বন্দ্বিতা করার জন্য পদত্যাগ করেন এবং এই নির্বাচনে চতুর্থ স্থান অধিকার করেন। পিডিএ নেতাদের সাথে আদর্শগত মতবিরোধের কারণে, তিনি বোগোতার মেয়র পদে প্রতিদ্বন্দ্বিতা করার জন্য কলম্বিয়া হিউম্যানা আন্দোলন প্রতিষ্ঠা করেন। ৩০ অক্টোবর ২০১১ -এ, তিনি স্থানীয় নির্বাচনে মেয়র নির্বাচিত হন। এই পদটি তিনি ১ জানুয়ারী ২০১২ এ গ্রহণ করেছিলেন। ২০১৮ সালের কলম্বিয়ার রাষ্ট্রপতি নির্বাচনের প্রথম পর্বে, ২৭ মে ২৫% এর বেশি ভোট নিয়ে তিনি দ্বিতীয় হয়েছিলেন এবং ১৭ জুন রান-অব নির্বাচনে হেরে যান।